A Tanács közös álláspontja

(1999. május 27.)

az Európai Unióról szóló szerződés 34. cikke alapján, az Európa Tanácsban a számítógépes bűnözésről szóló egyezménytervezetről folytatott tárgyalásokról

(1999/364/IB)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak 34. cikk (2) bekezdésének (a) pontjára,

felismerve a mind szélesebb körben használt új technológiákkal történő visszaélések megelőzésének és az ellenük történő fellépés hatékony eszközeinek kifejlesztése jelentőségét,

mivel az Európai Tanács 1997. júniusi amszterdami értekezlete jóváhagyta a Szervezett Bűnözés Elleni Magas Szintű Csoport cselekvési tervét, amely többek között a csúcstechnológiát alkalmazó bűnözés elleni küzdelem megerősítésére vonatkozó javaslatokat tartalmaz;

figyelembe véve az Európai Unió által a csúcstechnológiát alkalmazó bűnözés elleni küzdelemre vonatkozó, már elfogadott, illetve előkészítési vagy elfogadási szakaszban lévő intézkedéseket;

mivel az Európa Tanácsban előkészületek történtek a számítógépes bűnözésre vonatkozó egyezmény kidolgozására és megtárgyalására;

mivel az Unió "A csúcstechnológiát alkalmazó bűnözés elleni stratégia elemei" című dokumentumban, melyet a Tanács 1998. december 3-án fogadott el, a tagállamokhoz azzal a felkéréssel fordult, hogy erőfeszítéseiket összpontosítsák e területen, például a csúcstechnológiát alkalmazó bűnözés területére vonatkozó nemzetközi fórumok munkájával kapcsolatos közös álláspont elfogadásával;

figyelembe véve az Európai Unió rasszizmus és az idegengyűlölet elleni harcra vonatkozó együttes fellépését;

tekintettel az Európai Unió biztonságos internet használatának elősegítésére vonatkozó cselekvési tervére,

azzal az óhajjal, hogy a lehető legteljesebb mértékben hozzá kíván járulni a számítógépes bűnözés elleni javasolt egyezmény tárgyalásainak sikeréhez és el kívánja kerülni az egyezmény és az Európai Unió által létrehozott dokumentumok összeférhetetlenségét,

ELFOGADTA EZT A KÖZÖS ÁLLÁSPONTOT:

1. cikk

(1) A tagállamok támogatják az Európai Tanácsnak a számítógépes bűnözésre vonatkozó egyezmény (továbbiakban: "az egyezmény") tervezetét. Támogatják az olyan rendelkezéseknek az egyezménybe történő belefoglalását, amelyek elősegítik a számítógépes rendszerekkel és adatokkal kapcsolatos bűncselekmények hatékony felderítését és büntetőeljárás lefolytatását.

(2) Az egyezmény rendelkezései az anyagi büntetőjog szabályait egészítik ki, és tartalmazza a számítógépes adatok titkossága, sértetlensége és hozzáférhetősége elleni bűncselekményeket, a számítógépes bűncselekményeket, mint például a számítógépes csalást és hamisítást, valamint a tartalommal összefüggő bűncselekményeket, mint például a gyermekpornográfiát. A tagállamoknak biztosítaniuk kell, hogy a gyermekpornográfiával kapcsolatos bűncselekmények meghatározása a büntetendő tevékenységek széles körét foglalja magába. Továbbá a tagállamok szükség szerint támogatják olyan szabályok belefoglalását, amelyek a tartalommal összefüggő bűncselekményeket számítógépes rendszer igénybevételével elkövetett bűncselekménynek minősíti.

(3) A tagállamok megfelelő joghatóságot állítanak fel az egyezményben érintett bűncselekmények kezelésére.

(4) A tagállamok támogatják a nemzetközi együttműködést elősegítő rendelkezések létrehozását, beleértve a kölcsönös jogsegélyre vonatkozó szabályozást is a lehető legnagyobb mértékben. Az egyezménynek elő kell segítenie a gyors együttműködést a számítógéppel kapcsolatos és a számítógéppel elkövetett bűncselekmények vonatkozásában. Ez az együttműködési forma magában foglalhatja egy napi 24 órában a jogalkalmazó szerveknél működő kapcsolattartó pontok létesítését, amelyek kiegészítenék a már létező kölcsönös segítségnyújtási struktúrákat.

(5) A tagállamoknak támogatniuk kell az olyan rendelkezéseket, amelyek, kiegészítő intézkedésként, az egyezmény aláírói számára biztosítanák, hogy a másik fél kérésére szükség szerinti ideig megőriznek eltárolt adatokat, a nemzeti joggal összhangban lévő megőrzési eljárás szerint.

(6) A tagállamoknak támogatniuk kell olyan rendelkezéseknek az egyezménybe történő felvételét, amelyek értelmében a szerződő felek vállalják, hogy súlyos bűncselekmény kivizsgálásával kapcsolatban, a saját területükön őrzött adatokban azonnali kutatást biztosítanak.

(7) Az alkotmányos elvek, valamint más államok szuverenitásának, biztonságának, közérdekének vagy más alapvető érdekeinek megfelelő tiszteletben tartására is figyelemmel az egyezményben később meghatározásra kerülő súlyos bűncselekmények kivizsgálása céljából, különleges esetekben, különösen vészhelyzetben felmerülhet a határon átívelő számítógépes kutatás, például szükség szerint a súlyos bűncselekménnyel kapcsolatos bizonyíték megsemmisítése vagy megmásításának megakadályozása, vagy pedig olyan bűncselekmény elkövetésének megakadályozásával kapcsolatban, amikor az nagy valószínűséggel egy ember halálát vagy súlyos testi sérülését okozná.

(8) A súlyos bűncselekménnyel kapcsolatos határon átívelő számítógépes keresést szabályozó előírásoknak összhangban kell lenniük az Európai Uniónak az adatforgalom hozzáférésére és használatára vonatkozó okmányaival.

2. cikk

Az egyezményről folytatott konzultációk során a tagállamok az ésszerűségnek megfelelően, összehangolják álláspontjukat, az elnökség kezdeményezésére, és törekednek minden olyan kérdésben közös nézetre jutni, amely fontos kihatással rendelkezik az Európai Unió érdekei szempontjából. A Bizottság teljes mértékben bekapcsolódik ebbe a munkába.

3. cikk

A Tanács, szükség szerint, törekedni fog az egyezménnyel kapcsolatos további közös álláspontok kialakítására.

4. cikk

Ezt a közös álláspontot a Hivatalos Lapban ki kell hirdetni.

Kelt Brüsszelben, 1999. május 27-én.

a Tanács részéről

az elnök

O. Schily

--------------------------------------------------